次韻宇文守携酒相訪
作者：李石
朝代：宋

paragraphs: 天雷裂山崖，驟雨翻盆盎。
田畝懷政最，草木知治狀。
使君富經術，暫屈乘一障。
黄堂燕清香，比屋醉春釀。
文章出指授，學校均幼壯。
獨我困樊籠，老矣神不王。
尋醫詩未免，勉力追絕唱。
滔滔原夫輩，感此舍人樣。
旌旗出幽扉，俎豆忽迂訪。
小摘情益親，村舂未忍相。
蜀叟初不識，漢墨拜奇貺。
從今門張羅，一任臺無餉。